## Uredba o osnivanju Visoke zdravstvene škole

### NN 41/1996 (24.5.1996.), Uredba o osnivanju Visoke zdravstvene škole

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine",
broj 76/93) i članka 10. stavka 2. Zakona o visokim učilištima ("Narodne
novine", br. 96/93, 38/94, 48/95 i 29/96), Vlada Republike Hrvatske je
na sjednici održanoj 17. svibnja 1996. godine donijela

## **UREDBU**

### **O OSNIVANJU VISOKE ZDRAVSTVENE ŠKOLE**

Članak 1.

Ovom Uredbom osniva se javna ustanova pod nazivom: Visoka zdravstvena
škola.

Sjedište Visoke zdravstvene škole je u Zagrebu, Mlinarska cesta 38.

Članak 2.

Osnivač Visoke zdravstvene škole (u daljnjem tekstu: Škola) je Republika
Hrvatska, a prava i dužnosti osnivača obavljat će Ministarstvo znanosti
i tehnologije.

Članak 3.

Djelatnost Škole u području zdravstva je:

- ustrojavanje i izvođenje stručnih dodiplomskih i poslijediplomskih
stručnih studija,

- obavljanje stručnog i znanstvenog rada iz područja biomedicinskih,
humanističkih i društvenih znanosti,

- ustrojavanje i izvođenje programa stalnog usavršavanja,

- izdavačka, bibliotečna i informatička djelatnost.

Članak 4.

Tijela Škole su upravno vijeće, dekan i nastavničko vijeće.

Članak 5.

Školom upravlja upravno vijeće.

Upravno vijeće donosi program rada i razvoja škole i nadzire njihovo
izvršavanje, odlučuje o financijskom planu, odlučuje o načinu upotrebljavanja
dobiti koju Škola ostvari, donosi odluke u drugom stupnju u ostvarivanju
pojedinačnih prava zaposlenika, donosi godišnji obračun, predlaže osnivaču
promjenu ili proširenje djelatnosti, daje dekanu suglasnost na statut,
daje osnivaču i dekanu prijedloge i mišljenja o pojedinim pitanjima te
donosi odluke i obavlja druge poslove utvrđene zakonom i statutom Škole.

Članak 6.

Upravno vijeće ima predsjednika i četiri (4) člana koje imenuje ministar
znanosti i tehnologije na 4 godine. Jednog člana imenuje se iz redova zaposlenika
Škole na prijedog dekana.

Ministar znanosti i tehnologije može razriješiti predsjednika i bilo
kojeg člana upravnog vijeća i prije isteka vremena na koje je imenovan.

Način rada i odlučivanja upravnog vijeća utvrđuje se statutom Škole.

Predsjednik i članovi upravnog vijeća imaju pravo na nadoknadu za svoj
rad, u skladu sa statutom Škole.

Članak 7.

Čelnik i voditelj Škole je dekan.

Dekana bira nastavničko vijeće na način i u postupku utvrđenom statutom
Škole. Za dekana može biti izabran nastavnik u znanstveno-nastavnom zvanju
ili nastavnom zvanju profesora visoke škole.

Dekan obavlja sljedeće poslove:

- ustrojava i vodi rad i poslovanje škole,

- predstavlja i zastupa Školu,

- poduzima sve pravne radnje u ime i za račun Škole,

- zatupa Školu u svim postupcima pred sudovima, upravnim i drugim državnim
tijelima te pravnim osobama s javnim ovlastima,

- daje pismenu punomoć drugoj osobi u granicama svoje ovlasti, da zastupa
Školu u pravnom prometu,

- određuje osobe ovlaštene za potpisivanje financijske i druge dokumentacije,

- predsjedava nastavničkim vijećem,

- donosi statut Škole na prijedlog nastavničkg vijeća,

- donosi akt o ustrojstvu radnih mjesta na prijedog nastavničkog vijeća,

- obavlja i druge poslove utvrđene zakonom i statutom Škole.

Dekan je odgovoran za zakonitost rada Škole.

Članak 8.

Dekan ne može bez suglasnosti upravnog vijeća sklapati poslove o stjecanju,
opterećenju ili otuđenju nekretnina.

Škola ne može bez suglasnosti osnivača steći, otuđiti ili opteretiti
nekretnine ili drugu imovinu, niti ugovoriti drugi posao, ako vrijednost
pojedinačnog ugovora prelazi iznos od 200.000,00 kuna.

Članak 9.

Nastavničko vijeće je stručno vijeće Škole.

Nastavničko vijeće čine svi nastavnici u znanstveno-nastavnom zvanju
i zvanju profesora visoke škole, višeg predavača i predavača te predstavnici
suradnika i studenata na način određen statutom Škole.

Članak 10.

Nastavničko vijeće obavlja sljedeće poslove:

- bira dekana,

- predlaže dekanu statut Škole i akt o ustroju radnih mjesta,

- donosi nastavne programe, uz suglasnost Ministarstva znanosti i tehnologije,

- imenuje nastavnička i stručna povjerenstva,

- provodi izbore u zvanja,

- provodi postupak nostrifikacije i priznavanja ekvivalencije diploma,

- obavlja ostale stručne i druge poslove utvrđene statutom Škole.

Članak 11.

Statutom se pobliže uređuje ustrojstvo, ovlasti, način rada i odlučivanja
pojedinih tijela Škole i druga važna pitanja za djelatnost Škole.

Članak 12.

Sredstva Škole čine:

- poslovna zgrada u Zagrebu, Mlinarska ulica 38, upisana u ZK ulošku
broj 457, KO Grad Zagreb

- oprema i druga sredstva nabavljena do sada za potrebe Više medicinske
škole kao sastavnog dijela Medicinskog fakulteta Sveučilišta u Zagrebu.

Članak 13.

Sredstva za redovnu djelatnost Škole osiguravaju se iz sredstava državnog
proračuna za rad javnih visokih učilišta i iz vlastitih prihoda.

Članak 14.

Škola nema za cilj stjecanje dobiti. Ukoliko Škola u obavljanju svoje
djelatnosti ostvari dobit, ta se dobit upotrebljava is-

ključivo za obavljanje i razvoj djelatnosti Škole.

Članak 15.

U snošenju gubitaka nastalih poslovanjem kao i za svoje obveze, Škola
odgovara cijelom svojom imovinom.

Republika Hrvatska solidarno i neograničeno odgovara za obveze Škole.

Članak 16.

Ministar znanosti i tehnologije imenovat će privremenog dekana Škole
u roku od 15 dana od dana stupanja na snagu ove Uredbe.

Članak 17.

Privremeni dekan obavit će pripreme za početak rada Škole, a naročito
pribaviti mišljenje Nacionalnog vijeća za visoku naobrazbu o ispunjavanju
standarda vrsnoće za ustrojstvo i izvedbu studija i dopusnicu ministra
znanosti i tehnologije za početak obavljanja djelatnosti.

Privremeni dekan donijet će statut prije početka obavljanja djelatnosti
Škole.

Škola može početi obavljati djelatnost danom upisa u sudski registar.

Članak 18.

Ova Uredba stupa na snagu danom objave u "Narodnim novinama".

Klasa: 602-04/96-01/07

Urbroj: 5030104-96-2

Zagreb, 17. svibnja 1996.

Potpredsjednik

**mr. Borislav Škegro,** v. r.

Uredba, NN 41/1996-816